Kjære Mossingar!

Som ny fylkesmann i Oslo og Viken og med hovudkontor her i vakre Moss, har eg lært at 14.august er ein høgtidsdag for byen – ein flaggdag med stolte tradisjonar. Dagen og feiringa startar relativt tideleg, iallfall for oss B-menneskjer, her ved vakre Mossefossen. I år er det 23.gongen dette arrangementet med flaggheising, salutt, tale for dagen, korsong og opning av fossen blir gjennomført. I og med at de har høyrt tale for dagen 22 gongar før, så trur eg at historia om Mossefossen, Mossekonvensjonen av 14.august 1814 som sikra Noregs grunnlov, at vi fekk fred i landet vårt med våpenkvileavtale, at Christian Frederik kom til Moss og det at avgjerande statsrådmøter vart heldt i Konvensjonsgaarden, - den historia kan de! Og eg skal ikkje repetera han meir enn eg har gjort med desse få ord. I kveld skal de få høyra eit fredsforedrag der sikker noko av historia blir tatt med.

Moss har mykje å vera stolt av. Vi står her ved vogga til byen. Fossen representerer kraft og makt i tillegg til naturrikdom og liv. Og Moss har utvikla seg til å bli ein vakker by med mykje god kultur. Det er ikkje lenger den byen vi reiste forbi, men ein by det er verd å besøka. Berre sjå rundt dykk så skjønar de det. Eg gler meg til å bli betre kjent med Moss. Mine erfaringar med byen frå år tilbake, var at eg gjekk til tannlege her i fleire år. Og tannlegebesøk er ikkje det kjekkaste eg veit, men noko som må gjerast og som ofta er både vondt og dyrt. No er eg klar for nye minner og erfaringar frå Moss.

Som kulturminister var eg i Moss fleire gonger. M.a, så opna eg Momentum i 2004, ein festival for samtidskunst. At festivalen har fått nytt namn og ein annan organisering, gjer han ikkje mindre viktig. Kunsthallen som reiste seg som Fugl Fønix frå ein bryggerihall, er eksempel på korleis de har tatt vare på kulturen og verdiane dykkar slik som Mossefossens venner og andre tar vare på dette området. Kan også nemna Konvensjonsgården som opprinneleg var administrasjonsbygget til Moss jernverk. Slike satsingar gjer Moss til ein kulturby.

2019 blir siste året for Moss kommune slik han er i dag. Kommunereforma har ridd over landet vårt i nokre år og til neste år gjeld det!. Vi fylkesmenn har vore regjeringa si forlenga arm i kommunereforma, og reaksjonane i kommune-Noreg har vore relativt sterke. Men det legg vi bak oss. No er det omorganisering, planlegging, diskusjonar og vedtak som gjeld. De er midt oppe i dette. Vi i fylkesmannsembeta har gjennomført samanslåingar eitt år før det folkevalde organ i kommunane og fylka gjer det same. Det er strevsamt og det tar nok tid, før alt er på plass. Vi har fått tre kontor, Drammen, Oslo og Moss med hovudkontor her i byen. Reising blir ein del av kvardagen min. 1,9 mill. innbyggjarar og eit areal som strekker seg frå svenskegrensa til Hordaland gjer at arbeidskvardagen er blitt radikalt endra. Kulturen frå tre ulike embete skal bli ein, slik kulturen i Moss og Rygge og bør bli ein. Krevjande, men inspirerande!

2020 blir eit nytt merkeår for Moss. Byen skal feira 300-års jubileum og Moss og Rygge blir ein kommune. I tillegg får de nytt kulturhus. Grunnlovsfeiring er viktig og må nemnast på ein slik dag. Og grunnlova står fast sjølv om kommunekartet endrar seg. Lokalmiljø står og fast sjølv om kommunekartet endrar seg. Vi må ta vare på verdiane og vidareforedla dei. Moss var ein industriby som fekk dårleg ord på seg for lukta som seig inn i togkupeen når vi køyrde forbi. Men denne næringa har lagt grunnlag for det byen er i dag, ein by verd å enten bu i eller besøka!

Til lukke med dagen!